AARHUS: Et flertal af partier i Aarhus Byråd er parate til at anvende millioner på at forskønne en baggård på den ny havnebydel, så den fremstår som et kønnere byrum.

Det er bagsiden af Ingeniørhøjskolen og Maskinmesterskolen i bygningen Navitas, der er tale om. Den vender over mod Bestsellers Aarhus-domicil, og bagsiden består bl.a. af en række affaldscontainere bag et langt galvaniseret plankeværk med skydeporte.

Men det, der på tegnebordet så ud som et smukt, symmetrisk byrum er i stedet blevet et tomt og trist rum med meget forskellige bymæssige og arkitektoniske kvaliteter, der gør det til en "udfordring," mener man i Teknik og Miljø.

Derfor ønsker afdelingen at løfte kvaliteten af dette byrum.